Xo‘jalik yurituvchi subyektlarning bank hisobvaraqlaridan pul mablag‘larini hisobdan chiqarish tartibi to‘g‘risidagi yo‘riqnomaga o‘zgartirishlar kiritish haqida

O‘zbekiston Respublikasining “O‘zbekiston Respublikasining Markaziy banki to‘g‘risida”gi Qonuni, O‘zbekiston Respublikasi Prezidentining 2018-yil 9-yanvardagi PF-5296-son “O‘zbekiston Respublikasi Markaziy bankining faoliyatini tubdan takomillashtirish chora-tadbirlari to‘g‘risida”gi Farmoni va O‘zbekiston Respublikasi Prezidentining 2018-yil 28-fevraldagi PQ-3574-son “Paxta xomashyosi va boshoqli don yetishtirishni moliyalashtirish tizimini tubdan takomillashtirish chora-tadbirlari to‘g‘risida”gi qaroriga muvofiq O‘zbekiston Respublikasi Markaziy banki Boshqaruvi, Moliya vazirligi va Davlat soliq qo‘mitasi qaror qiladi:
 1. O‘zbekiston Respublikasi Markaziy banki Boshqaruvi, Moliya vazirligi va Davlat soliq qo‘mitasining 2011-yil 12-dekabrdagi 35/4, 82 va 2011-41-son qarori (ro‘yxat raqami 2342, 2012-yil 15-mart) (O‘zbekiston Respublikasi qonun hujjatlari to‘plami, 2012-y., 11-son, 127-modda) bilan tasdiqlangan Xo‘jalik yurituvchi subyektlarning bank hisobvaraqlaridan pul mablag‘larini hisobdan chiqarish tartibi to‘g‘risidagi yo‘riqnomaga  ilovaga muvofiq o‘zgartirishlar kiritilsin.
 2. Mazkur qaror rasmiy e’lon qilingan kundan e’tiboran kuchga kiradi.
 1. Muqqadima quyidagi tahrirda bayon etilsin:
 “Mazkur Yo‘riqnoma O‘zbekiston Respublikasi Fuqarolik kodeksi, O‘zbekiston Respublikasi Soliq kodeksi, O‘zbekiston Respublikasining “O‘zbekiston Respublikasining Markaziy banki to‘g‘risida”gi, “Banklar va bank faoliyati to‘g‘risida”gi va “Fuqarolarning jamg‘arib boriladigan pensiya ta’minoti to‘g‘risida”gi qonunlari, O‘zbekiston Respublikasi Prezidentining 1996-yil 9-avgustdagi PF-1504-son “Budjet bilan hisob-kitoblar uchun xo‘jalik yurituvchi subyektlarning mas’uliyatini oshirish chora-tadbirlari to‘g‘risida”gi, 1998-yil 4-fevraldagi PF-1923-son “Hisob-kitob mexanizmini takomillashtirish hamda Respublika budjeti va mahalliy budjetlarga to‘lovlar tushishini rag‘batlantirish choralari to‘g‘risida”gi va 2002-yil 30-martdagi PF-3047-son “Pul massasi o‘sishini cheklash va moliyaviy intizomiga rioya etilishi yuzasidan javobgarlikni oshirish bo‘yicha chora-tadbirlar to‘g‘risida”gi farmonlariga muvofiq xo‘jalik yurituvchi subyektlarning bank hisobvaraqlaridan (keyingi o‘rinlarda hisobvaraq deb yuritiladi) pul mablag‘lari ularga qo‘yilgan talablarni qondirish uchun yetarli bo‘lmaganda, mablag‘larni hisobdan chiqarish tartibini belgilaydi.”. 
 2. 1-bandning to‘rtinchi xatboshisi quyidagi tahrirda bayon etilsin: 
 “budjet mablag‘larini oluvchilarning kreditorlik qarzlarini to‘lash uchun ularning hisobvaraqlariga mablag‘ ajratish rejalari doirasida moliya va soliq organlari tomonidan ishlab chiqilgan hamda Moliya vazirligi va Davlat soliq qo‘mitasi tomonidan qonunchilikda belgilangan tartibda tasdiqlangan sxemalarda ko‘rsatilgan hisobvaraqlarga;”.
 3. 8-band quyidagi tahrirda bayon etilsin:
 “8. Xo‘jalik yurituvchi subyektlarning “20400 — Jamg‘arma depozitlar”, “20600 — Muddatli depozitlar” hisobvaraqlaridagi mablag‘lar, shuningdek “22602 — Mijozlarning akkreditivlari bo‘yicha depozitlari” va “22606 — Mijozlarning import bilan bog‘liq tratta va/yoki trast hujjatlari bilan kafolatlangan akkreditivlar bo‘yicha depozitlari” hisobvaraqlaridagi mablag‘lar qoldiqlari ushbu Yo‘riqnomaning 5-bandida ko‘rsatib o‘tilgan talablarni qondirish uchun depozit va akkreditiv shartnomalarida ko‘rsatilgan muddat tugagandan keyin banklar tomonidan tegishli hisobvaraqqa kirim qilinadi.”.
 4. 9-band quyidagi tahrirda bayon etilsin:
 “9. Asosiy hisobvaraqda unga qo‘yilgan talablarni qondirish uchun mablag‘lar yetarli bo‘lmagan holda xo‘jalik yurituvchi subyektlarning “20400 — Jamg‘arma depozitlar”, “20600 — Muddatli depozitlar”, “22602 — Mijozlarning akkreditivlari bo‘yicha depozitlari” va “22606 — Mijozlarning import bilan bog‘liq tratta va/yoki trast hujjatlari bilan kafolatlangan akkreditivlar bo‘yicha depozitlari” hisobvaraqlari bo‘yicha shartnomalar muddatini uzaytirish hamda yangi shartnomalar tuzish taqiqlanadi.”.
 5. 15-band quyidagi tahrirda bayon etilsin:
 “15. Mutanosib taqsimlash hisobvaraqdagi mablag‘larning kun boshidagi qoldig‘idan kelib chiqqan holda amalga oshiriladi. Oyning oxirgi bank ish kunida asosiy hisobvaraqqa kelib tushgan mablag‘lar kun davomida mutanosib taqsimlanadi.
 Xo‘jalik yurituvchi subyektning asosiy hisobvarag‘idagi mablag‘lar unga qo‘yilgan talablarni qondirish uchun yetarli bo‘lmagan holda, hisobvaraqdan pul mablag‘larini mutanosib ravishda hisobdan chiqarish mazkur Yo‘riqnomaning 2-ilovasida keltirilgan misol asosida amalga oshiriladi.
 Kun davomida hisobvaraqqa kelib tushgan mablag‘lar 2-son kartotekaga yetarli bo‘lganda, 2-son kartotekadagi mavjud qarzdorlik mazkur Yo‘riqnomaning 5-bandida belgilangan tartibda to‘lab beriladi, qarzdorlik qoplangandan so‘ng, keyingi to‘lovlar ushbu Yo‘riqnomaning 2-bandida belgilangan tartibda amalga oshiriladi.”.
 6. 1-ilovaning 6 — 10-bandlaridagi “Vazirlar Mahkamasi” degan so‘zlar “Moliya vazirligi” degan so‘zlar bilan almashtirilsin.